b'\n_START_ARTICLE_\nSanni Hakala\n_START_SECTION_\nSeuraura\n_START_PARAGRAPH_\nHakala syntyi Jyv\xc3\xa4skyl\xc3\xa4ss\xc3\xa4, mutta muutti esikoului\xc3\xa4ss\xc3\xa4 perheineen \xc3\x84\xc3\xa4nekoskelle. H\xc3\xa4n aloitti j\xc3\xa4\xc3\xa4kiekkoilun Suolahden Urhossa, mutta Hakalan varsinainen kasvattajaseuransa on kuitenkin jyv\xc3\xa4skyl\xc3\xa4l\xc3\xa4inen Diskos. H\xc3\xa4n pelasi yhteens\xc3\xa4 12 vuotta poikien mukana, kunnes Hakala siirtyi naisten j\xc3\xa4\xc3\xa4kiekon pariin. H\xc3\xa4n muutti j\xc3\xa4\xc3\xa4kiekon per\xc3\xa4ss\xc3\xa4 yksin takaisin Jyv\xc3\xa4skyl\xc3\xa4\xc3\xa4n ollessaan peruskoulun yhdeks\xc3\xa4nnell\xc3\xa4 luokalla ja siirtyi JYPiin. Lokakuussa 2012 vasta 15-vuotias Hakala pelasi kaudella 2012\xe2\x80\x932013 seuran naisten SM-sarjajoukkueessa 12 runkosarja- ja kahdeksan playoff-ottelua tehopistein 7+2=9. H\xc3\xa4n voitti kauden p\xc3\xa4\xc3\xa4tteeksi SM-hopeaa._NEWLINE_Kaudella 2013\xe2\x80\x932014 Hakala sijoittui JYPin sis\xc3\xa4isess\xc3\xa4 maalip\xc3\xb6rssiss\xc3\xa4 nelj\xc3\xa4nneksi ja jakoi sis\xc3\xa4isen pistep\xc3\xb6rssin nelj\xc3\xa4nnen sijan Rosa Lindstedtin kanssa tehoilla 11+13=24. Pudotuspeleiss\xc3\xa4 h\xc3\xa4n oli joukkueen paras maalintekij\xc3\xa4 kuudella osumallaan. Hakala voitti kauden p\xc3\xa4\xc3\xa4tteeksi SM-hopeaa. Kaudella 2014\xe2\x80\x932015 h\xc3\xa4n oli tehoilla 20+21=41 JYPin toiseksi paras maalintekij\xc3\xa4 Rosa Lindstedtin kanssa ja sijoittui sis\xc3\xa4isess\xc3\xa4 pistep\xc3\xb6rssiss\xc3\xa4 nelj\xc3\xa4nneksi. Hakala jakoi Lindstedtin kanssa koko naisten SM-sarjan maalip\xc3\xb6rssin nelj\xc3\xa4nnen sijan. H\xc3\xa4n jakoi my\xc3\xb6s pistep\xc3\xb6rssin kuudennen sijan HPK:n Riikka Norosen kanssa. Hakala voitti kauden p\xc3\xa4\xc3\xa4tteeksi taas SM-hopeaa. Kauden 2015\xe2\x80\x932016 p\xc3\xa4\xc3\xa4tteeksi h\xc3\xa4n voitti naisten Suomenmestaruuden. Hakala palkittiin naisten SM-sarjan Fair Play -pelaajana Emma Laaksonen -palkinnolla._NEWLINE_Hakala siirtyi kaudeksi 2016\xe2\x80\x932017 Oulun K\xc3\xa4rppien riveihin. Kesken kauden, marraskuussa 2016 h\xc3\xa4n siirtyi kuitenkin Ruotsin SDHL-liigan HV71:een.'